**Heinolan kaupungin konserniohje**

Kh 6.6.2022

Valtuusto 13.6.2022

**Sisällys**

[1 § Konserniohjeen tarkoitus ja tavoite 3](#_Toc104974243)

[2 § Konserniohjeen soveltamisala 3](#_Toc104974244)

[3 § Konserniohjeen sitovuudesta 4](#_Toc104974245)

[4 § Konserniohjeen käsittely ja hyväksyminen 5](#_Toc104974246)

[5 § Konserniohjaus ja -johtaminen 5](#_Toc104974247)

[6 § Heinola -konserniyhteisöjen velvollisuudet 7](#_Toc104974248)

[7 § Taloushallinto 9](#_Toc104974249)

[8 § Konsernin sisäiset palvelut ja ohjeiden noudattaminen 11](#_Toc104974250)

[9 § Tytäryhteisöjen hallitusten kokoonpano ja nimittäminen 13](#_Toc104974251)

[10 § Tytäryhteisöjen hyvä hallinto- ja johtamistapa 13](#_Toc104974252)

[11 § Voimaantulo 14](#_Toc104974253)

# 1 § Konserniohjeen tarkoitus ja tavoite

Näillä konserniohjeilla varmistetaan asetettujen tavoitteiden toteutus sekä yhtenäistetään konsernin toimintakulttuuria ja käytäntöjä.

Konserniin kuuluvat yhteisöt toimivat valtuuston asettamien tavoitteiden toteuttajina. Konserniohjeessa määritellään, miten tytäryhteisöjen ohjaus, seuranta, raportointi ja valvonta järjestetään.

# 2 § Konserniohjeen soveltamisala

Konserniohje koskee kaupunkia ja sen tytäryhteisöjä ja niiden tytäryhteisöjä. Tytäryhteisöksi katsotaan osakeyhtiö, säätiö tai muu sellainen yhteisö, jonka osalta kaupunki on määräysvallan suhteen emoyhtiön asemassa.

Vuosittain sekä talousarviossa että tilinpäätöksessä todetaan konserniin kuuluvat yhteisöt ja kaupungin omistusosuus ja/tai osuus määräysvallasta.

Kuntayhtymien ja osakkuusyhteisöjen ohjaukseen konserniohjeita noudatetaan soveltuvin osin huomioiden näiden yhteisöjen toimintaan hyväksytyt muut toiminta- ja omistajapoliittiset linjaukset.

Lisäksi tytäryhteisöt noudattavat toiminnassaan kaupungin hyväksymiä hyvän hallinto- ja johtamistavan -ohjeita.

Konsernin nimi on Heinola -konserni.

Heinolan kaupungin kuntakonserniin (tilanne tp2021)

kuuluvat kaupungin määräysvallassa olevat tytäryhteisöt:

**omistus-%**

Heinolan vuokra-asunnot Oy 100,00

Kiinteistö Oy Marjatie 13 98,18

Kiinteistö Oy Mustikkatie 2 98,10

Heinolan Työvalmennuskeskus Oy 100,00

Osakkuusyhteisöillä tarkoitetaan kirjanpitolain 1 luvun 7 ja 8 §:ien tarkoittamaa omistusyhteysyritystä ja osakkuusyritystä.

Heinolan kaupungin osakkuusyhteisöjä ovat seuraavat yhteisöt:

**omistus-%**

Asunto Oy Heinolan Puumera 25,35

Asunto Oy Vanhatie 4 35,25

Kangaspolun Lämpö Oy 40,00

Kiinteistö Oy Heinolan Tietokeskus 41,43

**Kaupunki on jäsenenä seuraavissa kuntayhtymissä:**

Koulutuskeskus Salpaus Lahti

Eteva kuntayhtymä Mäntsälä

Päijät-Hämeen liitto Lahti

Päijät-Hämeen hyvinvointikuntayhtymä Lahti

# 3 § Konserniohjeen sitovuudesta

Konserniohjetta noudatetaan konserniin kuuluvissa tytäryhteisöissä, jollei niitä koskevasta lainsäädännöstä, yhtiöjärjestyksestä, säännöistä, perus- tai osakassopimuksesta muuta johdu.

Käyttäessään omistajaohjausta kaupunki ottaa huomioon kutakin yhteisöä koskevaan lainsäädäntöön sisältyvän yhteisön omistajien yhdenvertaisen kohtelun periaatteet. Omistajaohjausta ei saa käyttää siten, että yhteisön päätös tai toimenpide on omiaan tuottamaan yhteisön toiselle omistajalle tai muulle epäoikeutettua etua yhteisön tai yhteisön toisen omistajan kustannuksella.

Tytäryhteisöjen hallinnossa toimivien tulee noudattaa konsernijohdon erikseen antamia, suullisia tai kirjallisia toimintaohjeita. Tarvittaessa toimintaohjeet yksilöidään valtakirjalla, pöytäkirjanotteella tai erillisellä päätöksellä

Konserniohjeeseen perustuvien yksittäisten ohjeiden ollessa ristiriidassa yhteisöä koskevien säännösten, kuten osakeyhtiö-, yhteisö- tai kirjanpitolainsäädännön tai muun pakottavan lainsäädännön kanssa, noudatetaan voimassa olevaa pakottavaa lainsäädäntöä. Yhteisön johdon on ilmoitettava ristiriidasta viipymättä kirjallisesti konsernijohdolle.

Konserniohje ei muuta tytäryhteisöjen, osakkuusyhteisöjen tai kuntayhtymän johdon oikeudellista asemaa tai vastuuta.

# 4 § Konserniohjeen käsittely ja hyväksyminen

Konserniohje liitteineen on hyväksyttävä tytäryhteisön yhtiökokouksessa ja hallituksessa. Samalla tytäryhteisö sitoutuu konserniohjeen noudattamiseen kokonaisuudessaan. Tytäryhteisön hallituksen tulee toimittaa konserninjohdolle pöytäkirjaote ohjeen hyväksymisestä yhteisöä sitovaksi.

# 5 § Konserniohjaus ja -johtaminen

**Valtuusto**

Valtuusto määrittelee kuntalain 14 §:n mukaan konserniohjauksen periaatteet, omistajapolitiikan linjaukset sekä hyväksyy konsernin toiminnalliset ja taloudelliset tavoitteet. Lisäksi valtuusto päättää kuntakonsernin sisäisen valvonnan ja riskienhallinnan perusteista, hyväksyy konsernitilinpäätöksen osana kunnan tilinpäätöstä, hyväksyy konserniohjeen ja päättää yhteisöjen perustamisesta.

**Konsernijohto**

Kaupungin konsernijohtoon kuuluvat hallintosäännön 19 §:n mukaisesti kaupunginhallitus, sekä kaupunginjohtaja ja kaupunginjohtajan nimeämät viranhaltijat. Kaupunginjohtajan nimeämispäätöksen mukaan konsernijohtoon kuuluvat kaupunginhallituksen ja kaupunginjohtajan lisäksi elinvoimajohtaja, hallinto- ja kehitysjohtaja, hyvinvointijohtaja, sosiaali- ja terveysjohtaja, teknisen toimen johtaja ja ympäristöpäällikkö.

Konsernijohto vastaa kuntakonsernin ohjauksesta ja konsernivalvonnan järjestämisestä.

Kuntalain 39 §:n mukaan kunnanhallitus vastaa kunnan toiminnan omistajaohjauksesta.

Hallintosäännön 20 §:n mukaan:

**Kaupunginhallitus**

1. vastaa omistajapolitiikan, omistajaohjauksen periaatteiden ja konserniohjeen kehittämisestä ja valmistelusta valtuustolle,

2. vastaa omistajaohjauksen toteuttamisesta ja organisoi konsernijohtamisen ja konsernivalvonnan,

3. seuraa ja arvioi ja antaa valtuustolle vähintään kerran vuodessa raportin yhtiöiden tavoitteiden toteutumisesta ja taloudellisen aseman kehittymisestä sekä arvion tulevasta kehityksestä ja riskeistä,

4. arvioi vuosittain omistajaohjauksen tuloksellisuutta kuntakonsernin kokonaisedun toteutumisen, riskienhallinnan ja menettelytapojen kannalta

5. antaa kunnan ennakkokannan konserniohjeen edellyttämissä asioissa,

6. vastaa tytäryhteisöjen hallitusten jäsenten nimitysprosessista ja nimeää ehdokkaat tytäryhteisöjen hallituksiin

7. nimeää yhtiökokousedustajat ja antaa edustajille omistajaohjauksen edellyttämät toimintaohjeet

Kaupunginhallitus ohjaa ja koordinoi Heinola -konsernin toimintaa ja taloutta. Kaupunginhallitus antaa tarvittaessa tytäryhteisöjen toimintaa velvoittavia ohjeita.

**Kaupunginjohtaja ja muu konsernijohto**

Kaupunginjohtajan tehtävänä on toimia konsernin johtajana ja aktiivisella omistajaohjauksella myötävaikuttaa ohjattavakseen määrättyjen yhtiöiden hallintoon ja toimintaan. Kaupunginjohtaja vastaa Heinola -konsernin operatiivisesta johtamisesta, koordinoinnista ja seurannasta.

Kaupunginjohtaja määrää konsernijohtoon kuuluvien viranhaltijoiden tytäryhteisö- ja osakkuusyhteisökohtaisen työnjaon.

Kaupunginjohtajan nimeämien viranhaltijoiden tehtävänä on aktiivisella omistajaohjauksella myötävaikuttaa ohjattavakseen määrättyjen yhtiöiden hallintoon ja toimintaan.

Kaupunginjohtajalla tai hallinto- ja kehitysjohtajalla tai muulla kaupunginjohtajan nimeämällä viranhaltijalla on oikeus osallistua tytäryhteisön hallituksen tai vastaavan toimielimen kokouksiin läsnäolo- ja puheoikeudella.

Kaupunginjohtajalla on oikeus yksittäistapauksissa sisäisten selvitysten teettämiseen tytäryhteisöissä, mikäli kaupungin omistajapoliittinen etu sitä vaatii. Yhteisöt ovat velvollisia antamaan selvitystoimituksen edellyttämät tiedot.

Hallinto- ja kehitysjohtaja osana konsernijohtoa vastaa omistajaohjauksen ja konsernivalvonnan valmistelusta, huolehtii konserniohjauksen käytännön toimenpiteistä, toimii (kaupunginjohtajan lisäksi) yhteyshenkilönä konsernijohdon ja konserniyhteisöjen välillä ja osallistuu tarvittaessa tytäryhteisöjen hallitusten kokouksiin asiantuntijana, jossa hänellä on oikeus käyttää puhevaltaa.

**Tarkastuslautakunta**

Tarkastuslautakunnan tehtävänä on arvioida, ovatko valtuuston asettamat toiminnalliset ja taloudelliset tavoitteet kuntakonsernissa toteutuneet. Tarkastuslautakunnalla on oikeus saada tarvitsemansa selvitykset tytäryhteisöjen toiminnasta ja tilinpäätöksistä. Lisäksi tarkastuslautakunnalla on oikeus tutustua tytäryhteisön toimintaan ja tavoiteasetantaan ja näin arvioida, onko valtuuston asettamat tavoitteet tytäryhteisöissä saavutettu.

# 6 § Heinola -konserniyhteisöjen velvollisuudet

**Tavoitteiden yhdensuuntaisuus**

Tytäryhteisöjen tulee toiminnassaan edistää kaupungin strategian ja omistajapoliittisten tavoitteiden toteutumista. Tytäryhteisöjen toiminta-ajatusten tulee tukea kaupungin toiminta-ajatusta.

Konsernissa tulee noudattaa soveltuvin osin myös kaupungin linjauksia hiilineutraalisuuden, kestävän kehityksen ja muiden ympäristönäkökulmien noudattamisessa, jotta kaupungin sitoumukset (HINKU, KETS ym.) voidaan toteuttaa.

**Tiedottaminen ja tiedonantovelvollisuus**

Kaupunkikonsernin viestinnässä tulee noudattaa avoimuuden ja läpinäkyvyyden periaatteita.

Kaupunki antaa konserniohjeella määräykset siitä, miten turvataan luottamushenkilöiden tietojensaantioikeus tytäryhteisöjen toiminnasta (Kuntalaki 47 § ja 83 §). Lähtökohtana on, että luottamushenkilöt saavat konsernijohdolta kaiken sen tiedon, jota he toimessaan pitävät tarpeellisena salassa pidettäviä tietoja lukuun ottamatta. Salassa pidettävien tietojen osalta luottamushenkilöitä koskee salassapito- ja vaitiolovelvollisuus, joiden rikkominen rikoslaissa säädetty on rangaistavaksi.

Kunnan tytäryhteisön hallituksen tai sitä vastaavan toimielimen on pyydettäessä annettava kaupunginhallitukselle kuntakonsernin taloudellisen aseman arvioimiseen ja sen toiminnan tuloksen laskemiseen tarvittavat tiedot.

Konserniin kuuluvien tytär- ja osakkuusyhteisöjen sekä kuntayhtymien on annettava konsernitilinpäätöstä ja mahdollista välitilinpäätöstä varten kirjanpitolain ja kirjanpitolautakunnan säännösten ja ohjeiden mukaiset tiedot kaupungin taloushallinnon pyytämässä muodossa ja sen antaman aikataulun mukaisesti.

Heinola -konsernin toiminnasta on annettava kuntalaisille sellaiset riittävät tiedot, jotka yhteisön asema ja toimintojen luonne huomioon ottaen voidaan antaa. Yhteisön on pyydettäessä annettava kaupungille sen kuntalaistiedottamista varten tarpeellisia tietoja toiminnastaan. Yhteisön omasta tiedottamisesta vastaavat yhtiön hallituksen puheenjohtaja ja toimitusjohtaja. Yhteisön tiedottamisen tulee tukea Heinola -konsernin asettamia tavoitteita ja olla linjassa kaupungin viestintäohjelman kanssa.

**Tytäryhteisöjen velvollisuudet pyytää ennakkokannanotto**

Konserniin kuuluvan yhteisön on ennen omaa päätöksentekoa hankittava konsernijohdon ennakkokäsitys strategisesta tai merkittävästi yhteisön tai kunnan toimintaan tai taloudelliseen vastuuseen liittyvästä asiasta.

Tytäryhteisöjen toimivan johdon on etukäteen jo asian valmisteluvaiheessa neuvoteltava ennen yhteisönsä päättävien elinten päätöksentekoa kaupunginjohtajan tai muun konsernijohdon kanssa asioista, jotka koskevat:

1. toimialamuutoksia

2. toiminnan laajennuksia tai supistuksia

3. merkittäviä omaisuuden luovutuksia

4. merkittäviä investointeja

5. taloudellisen kantokyvyn kannalta merkittäviä lainan ottamiseen tai lainanantoon liittyviä kysymyksiä

6. omaisuuden kiinnittämistä tai vakuuden antamista

7. yhteisön vakuutuspolitiikkaa sekä

8. muuta yhteisön toimintaedellytyksiin ja palvelukykyyn olennaisesti vaikuttavaa toimintaa.

Tytäryhteisöjen tulee, mikäli kaupunginjohtaja harkitsee sen tarpeelliseksi, hankkia etukäteen kaupunginhallituksen kannanotto seuraavissa asioissa:

1. yhtiöjärjestyksen ja sääntöjen muuttamiseen,

2. taloudellisesti merkittäviin tai periaatteellisesti laajakantoisiin toiminnan muutoksiin,

3. merkittävän omaisuuden luovuttamiseen,

4. merkittävien investointikohteiden toteuttamiseen,

5. pantin, takauksen ja muun vastaavan sitoumuksen antamiseen jonkin kolmannen osapuolen velan tai sitoumuksen vakuudeksi,

6. pääomarakenteen muuttamiseen,

7. merkittäviin henkilöstöpoliittisiin ratkaisuihin,

8. osakkeiden ja osuuksien hankintaan sijoitusmielessä, mikäli osakkeiden tai osuuksien hankkimista ja omistamista ei ole erityisesti annettu yhteisön tehtäväksi,

9. pantin, takauksen tai muun vastaavan sitoumuksen antamiseen oman velkansa tai sitoumuksensa täyttämiseksi sekä

10. raha- ja pääomamarkkinoilla olevien johdannaisinstrumenttien käyttöön.

Kaupunginhallituksen kokouksen yhteydessä kaupunginjohtaja informoi kaupunginhallitusta tämän pykälän perustella tekemistään ratkaisuista.

Tytäryhteisön hallituksen puheenjohtajan velvollisuutena on valvoa, että ennakkokäsitys on haettu ja että se kirjataan pöytäkirjaan siinä kokouksessa, kun ennakkokäsityksen alaisesta asiasta tehdään päätös hallituksen kokouksessa.

Mikä ennakkokäsitysmenettelyn piiriin kuuluvasta asiasta päättäminen kuuluu yhtiökokoukselle, konsernijohdon määrittämä taho huolehtii siitä, että tarvittaessa pöytäkirjanotteeseen, jolla henkilö valtuutetaan edustamaan kuntaa yhtiökokouksessa, sisällytetään kunnan kannanotto ennakkokäsitysmenettelyn alaiseen asiaan.

Lopullinen päätösvalta ja vastuu ennakkokäsitystä edellyttävästä asiasta on aina yhteisön omalla päätöksentekoelimellä, vaikka kaupungin ennakkokäsitys päätettävään asiaan on hankittu ennen yhteisön päätöstä.

# 7 § Taloushallinto

**Yleisperiaatteet**

Tytäryhteisöt toteuttavat hyväksyttyä toiminta-ajatusta vuosittaisissa budjeteissaan. Merkittävien strategisten hankkeiden, investointien ja liiketoiminnan muutosten osalta noudatetaan edellä todettuja menettelyjä (ennakkokannanotto).

Konsernin yhteisön investoinnit, rahoitus-, laina- ja takausasiat valmistellaan yhteistyössä konsernijohdon kanssa.

**Talouden ja investointien suunnittelu ja ohjaus**

Valtuusto asettaa talousarviossa tytäryhteisöille toiminnan ja talouden tavoitteita, jotka on johdettu kuntastrategiasta ja siihen sisältyvästä omistajapolitiikasta sekä yhteisön liiketoiminnasta. Konsernijohto neuvottelee tytäryhteisöjen kanssa asetettavista tavoitteista ennen niiden lopullista hyväksymistä. Yhteistyön tuloksena asetetuilla tavoitteilla pyritään varmistamaan, että tytäryhteisöjen toiminta on kuntakonsernin kokonaisedun mukaista.

Tytäryhteisöjen taloussuunnitelmien tulee perustua valtuuston niille asettamiin tavoitteisiin. Tytäryhteisön hallitus vastaa asianmukaisen taloudenhoidon järjestämisestä. Konsernijohto pyrkii tukemaan asetettujen tavoitteiden saavuttamista. Kaupungin talousarviossa ja -suunnitelmassa tulee ottaa huomioon kuntakonsernin talouden vastuut ja velvoitteet.

Tytäryhteisöjen hallitusten tulee toimittaa kuntaan sen edellyttämät tiedot tytäryhteisöjen tulos-, rahoitus- ja investointisuunnitelmista sekä yhteisöjen toimintaan liittyvistä olennaisista riskeistä ja epävarmuustekijöistä.

Investointisuunnitelmat tulee toimittaa kuntaan jo ennen niiden hyväksymistä tai täytäntöönpanoa. Suunnitelmien tulee perustua tehtyihin toimintaympäristön analyyseihin ja riskienarviointiin. Investointien suunnittelussa tulee huomioida myös verosäännökset sekä myös valtiontukia koskeva sääntely ja näiden vaikutukset koko kuntakonsernin näkökulmasta tarkasteltuna. Kaikki merkittävät taloudelliset ratkaisujen osalta tytäryhtiön tulee hankkia kaupungin kanta ennen päätöksentekoa.

Tytäryhteisöjen tulee säännöllisesti toimittaa tietoja myös mm. tulevista konserni- ja yhtiöjärjestelyistä, merkittävistä muutoksista mainittujen yhteisöjen liiketoiminnassa ja toimialassa sekä merkittävistä sitoumuksista konsernijohdon tarkemmin määrittelemällä tavalla.

**Raportointi**

Tytäryhteisö raportoi toiminnastaan ja taloudestaan kaupunginhallitukselle neljännesvuosittain. Puolivuosiraporttiin tulee sisältyä tuloslaskelman ja rahoituslaskelman toteutuminen sekä toiminnallinen katsaus. Vuosiraportointi tapahtuu tilinpäätöksen yhteydessä. Lisäksi kaupunginjohtaja tai muu konsernijohtoon kuuluvat viranhaltija voi pyytää erillisiä selvityksiä yhteisöjen toiminnasta ja taloudesta.

**Kirjanpito ja tilikausi**

Heinola -konserniin kuuluvien yhteisöjen on järjestettävä kirjanpitonsa siten, että kaupunki voi laatia tilinpäätöksen sille määrätyssä ajassa.

Heinola -konsernin yhteisöjen tilikausi on kalenterivuosi. Tilit on päätettävä tilikautta seuraavan helmikuun loppuun mennessä.

**Tilintarkastus**

Kaupungin tilintarkastaja valitaan tytäryhteisöjen tilintarkastajaksi, ellei erikseen muuta sovita.

Tilintarkastajan valinnan valmistelee kaupungin tarkastuslautakunta, jonka tehtävänä on kuntalain 121 §:n mukaan huolehtia kaupungin ja sen tytäryhteisöjen tarkastuksen yhteensovittamisesta.

**Rahoitus ja sijoitustoiminta**

Heinola -konsernin rahoitus- ja sijoitusperiaatteiden tavoitteena on koko konsernin kannalta edullisimmat ratkaisut.

Konserniyhteisöt ovat velvollisia järjestämään mahdollisen sijoitustoimintansa turvallisesti ja mahdollisimman hyvän sijoitustuoton takaavalla tavalla. Kaupungilla on käytössä konsernitili, jonka avulla voidaan maksimoida korkotuottoja ja pienentää rahoituskuluja. Konsernitilin käyttämisestä sovitaan ja päätetään erikseen.

**Riskien hallinta**

Heinola -konsernin riskienhallinta järjestetään noudattaen kaupunginhallituksen mahdollisesti antamia ohjeita. Riskienhallinta ja siihen liittyvä vakuuttamisvastuu on tytäryhteisöillä.

# 8 § Konsernin sisäiset palvelut ja ohjeiden noudattaminen

Konserniyhteisöille voidaan tarvittaessa antaa sitovia ohjeita sisäisten palvelujen käytöstä, mikäli se katsotaan konsernin kokonaisedun näkökulmasta tarpeelliseksi.

Hankintalain mukaan kuntien lisäksi myös kuntien määräysvallassa olevien yhteisöjen tulee kilpailuttaa hankintansa. Konserniyhteisöjen tulee noudattaa kaupungin hankintaohjeita ja huomioida myös hankintalain noudattaminen. Tarvittaessa konsernijohto voi antaa luvan toisenlaiseen hankintaan, mikäli se yhtiön toiminnan kannalta on perusteltua.

Konsernin sisäisellä hankintayhteistyöllä voidaan saavuttaa konsernille toiminnallisia ja taloudellisia etuja. Kaupunki voi hankkia tavaran tai palvelun ilman kilpailutusta kokonaan omistamaltaan yhtiöltä, joka ei toimi markkinoilla. Konserniyhteisöjen hallituksen on valvottava, että kuntakonserniin kuuluvissa yhtiöissä, joissa kaupungilla on enemmistö, noudatetaan lakia ja asetuksia julkisista hankinnoista. Taloudellisten hyötyjen varmistamiseksi hankintayhteistyöstä tulee neuvotella säännöllisesti konsernijohdon kanssa.

Palveluja hankittaessa (hallinto-, tieto-, talous- ja henkilöstöhallinto-, materiaali-, tila- ja kunnossapitopalveluja) on selvitettävä Heinola -konsernin tarjoamat palvelut ja niiden kilpailukykyisyys muihin käytettävissä oleviin vaihtoehtoihin nähden.

Heinola -konsernissa noudatetaan soveltuvin osin kaupungin henkilöstöpolitiikkaa. Toiminnassa noudatetaan yleisesti hyväksyttyjä yhteistoimintalakia ja -periaatteita.

Henkilöstön sisäinen liikkuvuus konsernin sisällä mahdollistetaan. Henkilöstön rekrytointi turvataan osaltaan tehokkaan henkilöstösuunnittelun avulla. Uuden henkilöstön rekrytoinnissa voidaan hyödyntää kaupungin rekrytointimenetelmiä ja ohjeita.

Palkkauksessa ja muissa palvelussuhteen ehdoissa noudatetaan kaupungin hyväksymiä periaatteita. Työn vaativuus ja henkilökohtainen työsuoritus otetaan huomioon palkkausperusteissa ja suositaan kannustavia palkkausjärjestelmiä.

Johtaminen on avointa ja yhteistyöhön kannustavaa. Johtamisen tulee tukea henkilöstön osallistumista, luovuutta ja itsenäistä työotetta.

Henkilöstön osaamista ja sen ylläpitämistä arvostetaan ja tuetaan. Heinola -konsernin järjestämä henkilöstökoulutustarjonta on koko konsernin käytettävissä. Ammattitaitoa kehitetään suunnitelmallisesti täydennyskoulutuksen ja itsenäisen opiskelun tukemisen kautta.

Hallinto- ja toimielinten kokous- ja vuosipalkkioissa noudatetaan pääosin kaupungin luottamushenkilöiden palkkiosääntöä. Kaupungin palveluksessa oleville henkilöille ei makseta kokouspalkkioita heidän osallistuessa työaikanaan tytäryhteisön hallinnon kokouksiin.

Kaupungin ohjeistuksia kokonaisuutena noudatetaan soveltuvin osin koko konsernissa.

# 9 § Tytäryhteisöjen hallitusten kokoonpano ja nimittäminen

Kaupunginhallitus päättää hallitusjäsenehdokkaiden nimeämisestä tytäryhteisöjen hallituksiin.

Kuntalain 47 §:n mukaan kunnan tytäryhteisön hallituksen kokoonpanossa on otettava huomioon yhteisön toimialan edellyttämä riittävä talouden ja liiketoiminnan asiantuntemus sekä strateginen merkittävyys.

Hallitusjäsenehdokkaiksi tulee nimetä ja valita tasa-arvolainmukaisesti tasapuolisesti naisia ja miehiä. Tytäryhteisöjen hallituksiin voidaan nimetä myös kuntakonsernin ulkopuolisia henkilöitä asiantuntijaksi, mikäli se on kuntakonsernin kokonaisedun näkökulmasta perusteltua.

Tytäryhteisöjen hallituksella tulee kollektiivina olla toimialan tuntemuksen lisäksi riittävä liiketoiminnan ja talouden osaaminen sekä kyky ohjata toimitusjohtajaa yhteisölle asetettujen tavoitteiden saavuttamiseksi. Nimitysprosessissa kiinnitetään huomiota jäsenten sitoutumisvalmiuteen useammaksi vuodeksi, kehittymisvalmiuteen ja hallituksen toimivuuteen kokonaisuutena. Keskeisesti kaupungin palvelutuotannossa mukana olevien yhtiöiden hallituksiin voidaan nimetä asiantuntemuksen perusteella myös kunnan viranhaltijoita.

# 10 § Tytäryhteisöjen hyvä hallinto- ja johtamistapa

Kuntalain 47§:n mukaan konserniohjeisiin tulee sisällyttää tarpeelliset määräykset kunnan tytäryhteisön hyvästä hallinto- ja johtamistavasta.

Konserniyhteisöjen tulee toiminnassaan noudattaa soveltuvin osin tämän konserniohjeen lisäksi myös muita kuntakonsernin hyvään hallinto- ja johtamistapaan liittyvää ohjeistusta kuten sisäisen valvonnan ja riskienhallinnan perusteita ja -ohjetta, eettisiä periaatteita ja muita hyvän hallinto- ja johtamistapaan liittyviä ohjeita ja säännöksiä sekä hallintolain ja hankintalain säädöksiä. Lisäksi konserniyhteisöjen tulee noudattaa myös Heinolan kaupungin strategiaa.

Tytäryhteisöjen hallituksilla on velvollisuus laatia hallituksen työskentelyä ohjaava työjärjestys ja hallituksen tulee suorittaa myös toiminnan itsearviointia kaupungin antamien ohjeiden mukaisesti. Konsernijohtoon kuuluvalle ja erikseen nimetylle henkilölle on annettava yhtiön hallituksen kokouksiin läsnäolo- ja puheoikeus.

Tytäryhteisöjen tulee noudattaa myös asiakirjahallinnossaan kunnille annettuja ohjeita, suosituksia ja määräyksiä (kuten arkistonmuodostuksen ohjeistus, arkistoinnin ohjeistus ja säilytysaikoja koskevat suositukset ja määräykset).

# 11 § Voimaantulo

Tämä konserniohje tulee voimaan 1.7.2022 lukien ja kaupunginhallitus voi antaa täsmentäviä ohjeita tulevaksi voimaan samasta ajankohdasta lukien.